NØRRESUNDBY:Et sørgeligt syn mødte påskesøndag gæster og personale ved Lindholm Høje Museet nord for Aalborg.

En eller flere gerningsmænd har gravet dybe huller på det fredede fortidsminde, skriver museet i en pressemeddelelse.

Det omfattende hærværk er sket blandt højens næsten 700 ikoniske stensætninger, som hver især markerer en grav fra perioden yngre jernalder til og med vikingetiden.

- Det er af så grov karakter, at hvor vi normalt bare ville anmelde hærværket til Slots- og Kulturstyrelsen, så har vi været nødt til også at politianmelde det denne gang, siger Lone Andersen, der er arkæolog og museumsinspektør ved Nordjyllands Historiske Museum, og som har ansvaret for tilsyn med fredede fortidsminder i Nordjylland.

Også hos Slots- og Kulturstyrelsen, tager man hærværket dybt alvorligt.